

**GUVERNUL REPUBLICII MOLDOVA**

**DECIZIE PROTOCOLARĂ nr. \_\_\_/2025**

***Extras din procesul-verbal nr. \_ \_\_ (pct. \_\_\_\_)***

***al ședinței Guvernului din \_\_ \_ \_\_\_\_ 2025***

Se aprobă și se prezintă Parlamentului spre examinare proiectul de lege cu privire la organizarea și desfășurarea unor evenimente publice.

**Prim-ministru DORIN RECEAN**

*Proiect*

**PARLAMENTUL REPUBLICII MOLDOVA**

**LEGE**

**cu privire la organizarea și desfășurarea unor evenimente publice**

Parlamentul adoptă prezenta lege organică.

**Capitolul I**

**DISPOZIȚII GENERALE**

**Articolul 1.** Scopul și obiectul de reglementare

1. Prezenta lege stabilește cadrul normativ privind organizarea și desfășurarea unor evenimente publice, măsurile de securitate și prevenire a riscurilor, mecanismele de prevenire și combatere a faptelor ilegale în cadrul evenimentelor publice, obligațiile organizatorilor și autorităților publice, protecția drepturilor și libertăților fundamentale ale persoanelor și reglementarea cadrului procedural pentru buna desfășurare a evenimentelor publice.
2. Prezenta lege reglementează:

a) procedurile de notificare și autorizare a evenimentelor publice;

b) măsurile de securitate și prevenire a riscurilor în cadrul evenimentelor publice;

c) obligațiile organizatorilor, participanților și autorităților publice în cadrul procesului de organizare și desfășurare a evenimentelor publice;

d) mecanismele de prevenire și combatere a faptelor ilegale în cadrul evenimentelor publice.

**Articolul 2.** Domeniul de aplicare

(1) Prezenta lege se aplică următoarelor categorii de evenimente publice:

a) evenimente culturale și artistice;

b) competiții și jocuri sportive;

c) adunări cu caracter religios;

d) activități de divertisment;

e) evenimente comerciale și expoziționale.

(2) Prezenta lege nu se aplică întrunirilor reglementate de Legea nr. 26/2008 privind întrunirile.

**Articolul 3.** Noțiuni principale

În sensul prezentei legi, se definesc următoarele noțiuni:

*control corporal preventiv şi al bagajelor* - măsură cu caracter preventiv, prin verificarea sumară a ţinutei vestimentare şi a bagajelor participanţilor, în scopul prevenirii introducerii în locurile de desfășurare a evenimentelor publice a obiectelor interzise ce pot pune în pericol viaţa sau sănătatea persoanelor;

*conducător al forţelor de ordine –* persoana desemnată din cadrul Inspectoratului General de Carabinieri, care execută misiunea de coordonare a acţiunilor forțelor de ordine la asigurarea și restabilirea ordinii publice, pe parcursul desfășurării evenimentului public cu grad de risc mediu sau ridicat;

*eveniment public –* activitate organizată într-un spațiu accesibil publicului indiferent de scopul său;

*examinarea mijlocului de transport* – măsură cu caracter preventiv, prin verificarea sumară vizuală, după caz, utilizarea unor echipamente tehnice fixe/portabile de detectare, care se efectuează asupra mijlocului de transport, inclusiv a habitaclului și a portbagajului acestuia, în scopul prevenirii introducerii în locurile de desfășurare a evenimentului public a obiectelor utilizate în calitate de armă, precum și a materialelor care conțin embleme, steaguri, pancarte, simboluri, imagini ori texte cu conținut obscen, discriminatoriu, fascist ori extremist, rasist sau xenofob;

*grad de risc* – nivelul posibilităţii producerii unor fapte îndreptate împotriva ordinii şi securității publice, cu ocazia desfăşurării evenimentului public;

*obiecte utilizate în calitate de armă*– orice obiect care, prin natura sa, poate prezenta pericol sau poate cauza daune vieții, integrității corporale sau sănătății persoanei, precum și daune materiale;

*obiecte interzise* - arme şi muniţii de orice fel, obiecte utilizate în calitate de arme, fãclii, torţe, artificii, petarde, materiale explozive, incendiare sau fumigene, dispozitive pentru şocuri electrice, substanţe toxice, halucinogene, iritant lacrimogene ori paralizante, recipiente, corpuri contondente, cuţite, pumnale, castete ori alte asemenea obiecte fabricate sau confecţionate anume pentru tãiere, înțepare ori lovire;

*oficial* – reprezentant al autorităților naționale sau al organizațiilor internaționale recunoscute de profil sportiv, membru al unei comisii, arbitru, observator, antrenor, preparator fizic, responsabil tehnic, medical ori administrativ din cadrul federațiilor, ligilor, asociaţiilor sau cluburilor sportive, acreditată sau, după caz, autorizată în funcţia sa;

*opunere de rezistență* – acțiuni fizice de împotrivire a persoanei, cu sau fără utilizarea armei, care se realizează în procesul comiterii actelor de încălcare a ordinii și securității publice și/sau ignorarea prin inacțiune a dispozițiilor legale ale reprezentanților autorităților publice sau organizatorilor de a înceta acțiunile ilegale;

*organizator* – persoană fizică sau juridică, grupuri de persoane fizice sau juridice, responsabile de organizarea și desfășurarea evenimentului public;

*participant* – orice persoană fizică, care asistă sau participă la evenimentul public;

*punct de comandã* - spaţiu destinat activitãţilor de conducere şi coordonare a mãsurilor de asigurare şi restabilire a ordinii publice, care permite o bunã vizibilitate asupra locului de desfăşurare a evenimentului;

*punct național de contact privind evenimentele sportive* – unitate organizaţională din cadrul Inspectoratului General de Carabiniei, care asigurã schimbul de date şi informaţii în vederea realizãrii cooperãrii naţionale şi internaţionale cu privire la evenimentele sportive;

*responsabil de ordine şi securitate publică* - persoană desemnată în mod special de către organizator, care asigură coordonarea dispozitivului realizat de către personalul de ordine şi securitate publică şi relaţionarea cu forţele de ordine ale Ministerului Afacerilor Interne şi cu reprezentanţii altor autorităţi/instituţii publice, care contribuie la desfăşurarea în bune condiţii a competiţiei sau a jocului sportiv;

*steward* *de securitate* - persoană abilitată în modul stabilit de legislație, contractată de către organizator căreia i se încredințează activităţi de asistenţă pentru buna desfăşurare a evenimentului, prin prestarea serviciilor de verificare a actului permisiv de acces la eveniment, prevenirea incidentelor de securitate, intervenirea în caz de necesitate la situații de urgență.

*sistarea evenimentului public -* reprezintă o măsură excepțională, care constă în suspendarea sau încetarea evenimentului public, care este folosită doar în situații extreme, atunci când alte măsuri nu sunt suficiente și eficiente pentru asigurarea desfăşurării evenimentului public în mod legal;

*zonã imediatã locului de desfãşurare a evenimentului public* - spaţiul cuprins între aliniamentul punctelor unde se efectueazã controlul documentelor de acces şi limita exterioarã a locului de desfăşurare a evenimentului public;

*zonã apropiatã locului de desfãşurare a evenimentului public* - spaţiul situat dincolo de limita exterioarã a zonei imediate, care cuprinde şi strãzile adiacente locului de desfăşurare a evenimentului public.

**Articolul 4.** Evenimentele publice interzise

Sunt interzise evenimentele publice, prin care se urmăreşte:

1. chemarea la acțiuni militare de agresiune, instigarea la acțiuni violente pe motive de prejudecată;
2. instigarea la discriminare pe motive de prejudecată, în sensul Legii   
   nr. 121/2012cu privire la asigurarea egalității;
3. chemarea la subminarea securităţii naţionale sau a integrității teritoriale a Republicii Moldova;
4. comiterea contravențiilor și/sau infracțiunilor contra securității publice și a ordinii publice și a altor fapte ilegale care pot pune sau pun în pericol viața, integritatea corporală și sănătatea persoanei;
5. instigarea la comiterea contravențiilor și/sau infracțiunilor, încălcarea normelor morale unanim acceptate în societate, precum și a drepturilor şi libertăților persoanelor;
6. propagarea ideilor totalitare, rasiste sau ale oricăror organizații terorist-diversioniste, defăimarea țării și a națiunii.

**CAPITOLUL II**

**ORGANIZAREA EVENIMENTELOR PUBLICE**

**Articolul 5.** Locul, ora și durata evenimentelor publice

1. Evenimentele publice pot fi organizate și desfășurate în spații publice sau private, în locații aprobate de autoritățile administrației publice locale, care trebuie să asigure siguranța participanților, să respecte normele de igienă și să prevină orice risc de perturbare a ordinii publice.
2. Evenimentul public se desfășoară la data, ora și locul indicat în declarația prealabilă.
3. Administrația publică locală poate declara închis temporar accesul publicului în anumite locuri care, în mod obișnuit, sunt deschise accesului nelimitat al tuturor persoanelor, în cazul desfășurării unor acțiuni oficiale.
4. Evenimentele publice se desfășoară între orele 07.00-22.00, cu excepția cazurilor unor evenimente speciale, precum sărbători naționale sau tradiționale, evenimente religioase importante sau competiții sportive de amploare, în care autoritatea competentă poate permite prelungirea orei de începere sau finalizare, în funcție de necesitățile organizatorilor.
5. În cazul competițiilor și jocurilor sportive, durata evenimentului poate varia în funcție de regulile competiției sportive și de condițiile stabilite de organizatori. Aceste evenimente publice se desfășoară cu respectarea orarului stabilit de organizatori și de autoritatea competentă, având în vedere necesitățile particulare ale fiecărei competiții.

**Articolul 6.** Echipamente utilizate la evenimentele publice

1. În timpul desfășurării evenimentului public, pot fi utilizate orice mijloace grafice sau sonore de amplificare a sunetului, cu respectarea limitelor admise de poluare fonică, precum și alte obiecte specifice unui eveniment public.
2. Pentru desfășurarea evenimentului public pot fi montate construcții temporare, organizatorul fiind obligat să ia măsurile necesare pentru a nu crea inconveniențe disproporționate participanților sau trecătorilor și pentru a nu provoca pagube mediului.
3. Organizatorul evenimentului public asigură demontarea acestor construcții temporare în termen de 48 ore din momentul încheierii evenimentului.

**Articolul 7.** Notificarea privind desfășurarea evenimentului public

1. Organizatorul evenimentului public, notifică oficial autoritatea administrației publice locale, privind intenția de a organiza un eveniment public, printr-o declarație prealabilă, cu cel puțin 10 zile înainte de data desfășurării evenimentului. Declarația prealabilă se depune fizic sau online, la autoritatea administrației publice locale de la locul de desfășurare a evenimentului, conform modelului din anexă.
2. Autoritatea administrației publice locale notificată, informează în timp de 24 de ore de la data înregistrării declarației prealabile, forțele de ordine ale Ministerului Afacerilor Interne, în vederea pregătirii măsurilor de asigurare a ordinii publice.
3. Urmare recepționării notificării indicate la alin. (2), Inspectoratul General de Carabinieri evaluează gradul de risc al evenimentului public. În cazul în care evenimentul prezintă risc mediu sau ridicat, Inspectoratului General de Carabinieri organizează o ședință de lucru preparatorie, cu participarea autorității administrației publice locale, organizatorului evenimentului și după caz, reprezentanții altor autorități interesate, în vederea elaborării unui plan de securitate în care să fie stabilite măsurile necesare de protecție a participanților.
4. În cazul în care Inspectoratul General de Carabinieri evaluează evenimentul cu grad de risc scăzut sau fără grad de risc, autoritatea administrației publice locale, în termen de 48 ore de la recepționarea informației poate dispune organizarea unei ședințe preparatorii, la care participă în mod obligatoriu organizatorii evenimentului și după caz, conform necesităților, reprezentanții forțelor de ordine ale Ministerului Afacerilor Interne și altor autorități interesate, unde se vor stabili măsurile necesare pentru buna desfășurare a evenimentului public.
5. În cazul în care evenimentul public presupune un impact semnificativ asupra traficului rutier, precum şi a infrastructurii urbane, autoritatea administrației publice locale va coordona măsurile de protecție și alternative de transport, cu organizatorii şi autoritățile competente în domeniul administrării drumurilor.
6. Organizatorii evenimentelor publice sunt obligați să notifice autoritatea administrației publice locale cu cel puţin 72 de ore de la data preconizată a evenimentului despre orice situaţie care presupune modificări la programul evenimentului, pentru a fi operate, după caz modificările de rigoare.
7. Dacă organizatorul renunță la desfășurarea evenimentului public, acesta notifică, autoritatea administrației publice locale, care, la rândul ei, imediat informează forțele de ordine ale Ministerului Afacerilor Interne.
8. În cazul în care mai mulţi solicitanţi au depus declaraţii prealabile cu privire la organizarea unor evenimente publice în acelaşi loc şi în acelaşi timp, autoritatea administraţiei publice locale organizează o şedinţă, cu participarea tuturor solicitanţilor, pentru a găsi soluţia potrivită privind desfășurarea simultană a tuturor întrunirilor.
9. În cazul în care, ţinând cont de locul desfăşurării şi de numărul preconizat de participanţi la evenimentul public, participanţii la şedinţă ajung la concluzia că este posibilă desfăşurarea tuturor evenimentelor publice simultane, se vor înainta recomandări organizatorilor cu privire la repartizarea spaţiului din locul de organizare a evenimentelor publice.
10. În cazul în care, în urma discuţiilor dintre autoritatea administrației publice locale şi organizatorii evenimentelor publice, se ajunge la concluzia că nu este posibilă desfășurarea simultană a tuturor evenimentelor publice declarate în locul solicitat şi cu numărul preconizat de participanţi, autoritatea administrației publice locale propune organizatorilor modificarea orei, a locului sau a formelor evenimentelor publice. Decizia este adusă la cunoștința participanţilor la şedinţă.
11. În cazul în care, în urma discuţiilor menţionate la alin.(10), niciunul dintre solicitanţi nu acceptă să modifice ora, locul sau forma de desfăşurare a evenimentului public, prioritate la desfășurarea acestuia are organizatorul care a depus primul declaraţia prealabilă.
12. În cazul în care evenimentul public este planificat şi organizat de către autoritățile/instituţiile publice, iar locul şi ora desfăşurării coincide cu alte evenimente publice notificate prealabil, prioritate la desfăşurare se acordă evenimentelor publice planificate de către autoritățile/instituțiile publice.

**Articolul 8.** Proceduri judiciare

1. În cazul în care se dețin probe că, prin desfășurarea evenimentului notificat vor fi încălcate prevederile art. 4, autoritatea administrației publice locale inițiază o procedură judiciară, prin care solicită interzicerea desfășurării evenimentului public notificat. Inițierea procedurii judiciare nu suspendă dreptul de a desfășura evenimentul public.
2. Instanța de judecată examinează cererea de interzicere a evenimentului public și adoptă o hotărâre în cel mult 3 zile de la data depunerii cererii.
3. Instanța de judecată poate adopta una din următoarele hotărâri privind:
4. menținerea dreptului de a desfășura evenimentul public notificat, sau
5. interzicerea desfășurării evenimentului public notificat.
6. Organizatorul, reprezentantul autorității administrației publice locale sau reprezentantul forțelor de ordine din subordinea Ministerului Afacerilor Interne sunt în drept să conteste, în cel mult 3 zile de la data pronunțării, hotărârea instanței de judecată emisă în condițiile alin. (3).

**Articolul 9.** Punct național de contact privind evenimentele sportive

1. În cadrul Inspectoratului General de Carabinieri se instituie punctul național de contact privind evenimentele sportive.
2. Regulamentul de organizare și funcționare a punctului național de contact privind evenimentele sportive se aprobă de Comandantul general al Inspectoratului General de Carabinieri.

**CAPITOLUL III**

**DESFĂȘURAREA EVENIMENTELOR PUBLICE**

**Articolul 10.** Modul de desfășurare a evenimentelor publice

1. Evenimentele publice se desfășoară doar în mod pașnic.
2. În timpul desfășurării evenimentului public, organizatorul are obligația de a asigura accesul la clădirile din proximitatea locului de desfășurare a evenimentului public și de a întreprinde toate măsurile legale pentru a asigura ordinea și securitatea publică, precum și caracterul pașnic al evenimentului public.
3. Numărul participanților la evenimentul public nu poate fi limitat, cu excepția evenimentelor publice desfășurate pe arene, stadioane, în săli, complexe sportive sau spaţii special amenajate, accesul în care se face în bază de permis, invitație, abonament sau bilet.
4. Organizatorii evenimentelor publice au obligaţia de a asigura protecţia şi siguranţa participanților şi de a lua măsuri pentru prevenirea şi înlăturarea oricăror incidente ce se pot produce la locul de desfășurare a evenimentului public, înainte, pe timpul şi după finisarea acestuia.
5. Asigurarea și restabilirea ordinii publice pe raza administrativ-teritorială a locului în care se desfăşoară evenimentul public se realizează, potrivit competenţelor, de către forțele de ordine ale Ministerului Afacerilor Interne, în funcție de gradul de risc al evenimentului public.

**Articolul 11.** Obligațiile organizatorului evenimentului public

1. Organizatorul unui eveniment public este obligat:
2. să respecte procedura stabilită în şedinţa autoritatea administrației publice locale și să desfășoare evenimentul public doar în forma, locul și în termenul indicat în declarația prealabilă, fără a admite abateri de la acestea;
3. să informeze cel puţin cu 24 ore de la începerea evenimentului, autoritatea administrației publice locale şi organele de forţă despre toate măsurile necesare întreprinse pentru buna desfăşurare a evenimentului;
4. să respecte cerinţele înaintate de către autoritatea administrației publice locale şi organele de forţă privind gradul de organizare a evenimentului public;
5. să depună un plan de gestionare a securității participanților la evenimentul public, la solicitarea autorităților administrației publice locale;
6. să stabilească persoanele responsabile pentru coordonarea desfășurării evenimentului public;
7. să contracteze serviciile de pază specializate pentru asigurarea securității în cadrul evenimentului public;
8. să contracteze serviciile de steward de securitate, pentru activităţi de asistenţă, întru buna desfăşurare a evenimentului;
9. să asigure utilizarea unor echipamente tehnice fixe şi/sau portabile de detectare, pentru efectuarea examinării bagajelor persoanelor ce intenționează să participe la evenimentele publice;
10. să asigure un loc special amenajat pentru depozitarea obiectelor ridicate în rezultatul efectuării controlului corporal prevenitiv și al bagajelor, precum și al examinării mijlocului de transport;
11. să delimiteze spațiul de desfășurare a evenimentului public prin semne distinctive și vizibile, după caz prin instalarea unor garduri;
12. să ia măsuri pentru îndepărtarea de la evenimentul public a participanților care, prin modul de manifestare, tulbură ordinea și liniștea publică, prin deferirea acestora forțelor de ordine ale Ministerului Afacerilor Interne;
13. să interzică sub orice formă comercializarea, distribuirea sau consumul băuturilor alcoolice sau altor substanțe interzise la locul de desfășurare a evenimentului public, cu excepțiile prevăzute de cadrul normativ;
14. să asigure asistența medicală de urgență participanților la evenimentul public și să asigure respectarea măsurilor de apărare împotriva incendiilor, asigurând cu mijloace de stingere a incendiilor în cantități necesare;
15. să afișeze în locuri vizibile, informații necesare referitoare la materialele sau obiectele care sunt interzise de a fi introduse la eveniment, locurile de amplasare a blocurilor sanitare, a unităților de asistență medicală primară, etc., regulile ce trebuie respectate la evenimentele publice;
16. să coopereze cu reprezentanții autorităţilor administrației publice locale, ai organelor de forță, în vederea asigurării bunei desfășurări a evenimentului public;
17. să asigure respectarea măsurilor de igienă, prin instalarea blocurilor sanitare mobile, coșuri de gunoi etc., cât și salubrizarea teritoriului după finisarea evenimentului public;
18. să asigure accesul reprezentanților mass-media la evenimentul public;
19. în coordonare cu conducătorul forțelor de ordine ale Ministerului Afacerilor Interne, sã permitã accesul în locul de desfășurare a evenimentului public, a efectivelor forțelor de ordine ale Ministerului Afacerilor Interne în ţinutã civilã, pentru desfãşurarea activitãţilor de monitorizare a modului de comportare a participanților/spectatorilor.
20. să sisteze evenimentul public atunci când constată că au fost încălcate prevederile art. 4, precum și alte situații specifice create care pot aduce prejudiciu iminent asupra ordinii şi securităţii publice, inclusiv la solicitarea reprezentantului autorității administrației publice locale.
21. Organizatorul unui eveniment sportiv are obligațiile prevăzute la alin. (1), inclusiv este obligat:
22. sã efectueze, prin personalul de pază specializat contractat şi, dupã caz, cu forţele de ordine ale Ministerului Afacerilor Interne, înainte de efectuarea accesului spectatorilor, un control amãnunţit al locului desfășurării evenimentului, pentru descoperirea şi îndepãrtarea oricãror obiecte sau materiale interzise;
23. să stabilească traseele de afluire și defluire a participanților și să ia măsuri ca ocuparea spațiilor destinate desfășurării evenimentului sportiv să aibă loc cu puțin timp înainte de ora începerii activităților, iar părăsirea lor să se facă imediat după finisarea evenimentului;
24. să interzică accesul la locul de desfășurare a evenimentului sportiv a persoanelor care dețin obiecte interzise, precum și a persoanelor care sunt în stare de ebrietate;
25. să asigure arenele sportive, încăperile destinate desfășurării evenimentului sportiv cu sisteme eficiente de comunicare cu publicul;
26. la solicitarea forțelor de ordine ale Ministerului Afacerilor Interne, să amenajeze și să pună la dispoziţia lor un punct de comandă, precum și să asigure înregistrarea și supravegherea video a comportamentului participanţilor în tribunele stadionului sau arenei sportive, încăperile destinate evenimentului public și în zona punctelor de acces, pe timpul afluirii și defluirii acestora, precum și pe timpul desfășurării evenimentului sportiv, cu punerea la dispoziția forțelor de ordine ale Ministerului Afacerilor Interne a înregistrărilor video efectuate. În punctul de comandă, organizatorul va asigura prezența responsabilului de ordine şi siguranţă care va facilita comunicarea dintre conducătorul forţelor de ordine ale Ministerului Afacerilor Interne și serviciul de pază specializat;
27. la solicitarea forțelor de ordine ale Ministerului Afacerilor Interne, să permită accesul gratuit în tribunele stadionului, arenei, complexului sportiv unde are loc evenimentul, a unui efectiv de carabinieri și/sau polițiști, pentru a desfășura activităţi de monitorizare a modului de comportare a spectatorilor;
28. să se asigure că distribuirea produselor alimentare și a băuturilor a căror comercializare este permisă, se face doar în veselă de unică folosință biodegradabilă;
29. să interzică amplasarea bannerelor sau a altor mijloace de publicitate vizuală pe gardul care delimitează suprafața de joc de tribună sau în orice alte locuri care împiedică fie buna vizibilitate, fie asigurarea unei intervenții oportune, în caz de necesitate;
30. să asigure separarea grupurilor de suporteri rivali care participă la evenimentul sportiv, în vederea excluderii incidentelor violente.

**Articolul 12.** Obligațiile participanților la evenimentele publice

Participanții la un eveniment public au următoarele obligații:

1. să respecte recomandările organizatorului sau reprezentanților acestora, a angajaților serviciilor de pază specializată, reprezentantului autorității administrației publice locale și a forțelor de ordine ale Ministerului Afacerilor Interne;
2. să părăsească imediat locul desfășurării evenimentului public, în cazul în care au fost avertizați de către organizator, reprezentanții acestora sau reprezentanții forțelor de ordine ale Ministerului Afacerilor Interne;
3. să își descopere fața la cerința legală a angajaților serviciilor de pază specializată, reprezentantului autorității administrației publice locale și a forțelor de ordine ale Ministerului Afacerilor Interne, în cazul utilizării articolelor de îmbrăcăminte sau alte accesorii ce împiedică identificarea acestora;
4. să accepte controlul corporal preventiv şi al bagajelor, a mijlocului de transport efectuat de către angajații serviciilor de pază specializată și/sau a forțelor de ordine, în contextul cadrului normativ;
5. să prezinte spre verificare documentele de acces și, după caz, materialele vizuale aflate asupra lor (bannere, lozinci, steaguri etc.) la solicitarea angajaților serviciilor de pază specializată şi/sau a forţelor de ordine ale Ministerului Afacerilor Interne;
6. să nu creeze obstacole pentru circulația liberă pe drumurile publice, funcţionarea instituţiilor publice sau private, a celor de învăţământ, cultură, sănătate şi unităţilor comerciale.

**Articolul 13.** Obligaţiile autorităţii administraţiei publice locale

Autorităţile administraţiei publice locale sunt obligate:

1. să creeze toate condiţiile pentru desfăşurarea paşnică a evenimentului public;
2. să desemneze un responsabil și să asigure prezența acestuia la evenimentul public, din momentul începerii și până la finalizarea acestuia, după caz prin participarea acestuia în cadrul punctului de comandă pus la dispoziția forțelor de ordine ale Ministerului Afacerilor Interne de către organizator;
3. dacă în timpul desfăşurării evenimentului public au loc acţiuni prin care se încalcă prevederile art. 4, reprezentantul autorităţii administraţiei publice locale responsabil de desfășurarea legală a evenimentului public, cere organizatorului sistarea imediată a evenimentului public.

**Articolul 14.** Asigurarea și restabilirea ordinii publice

1. După gradul de risc, evenimentele publice se clasifică în:

a) evenimentele publice fără grad de risc;

b) evenimentele publice cu grad scăzut de risc;

c) evenimentele publice cu grad mediu de risc;

d) evenimentele publice cu grad ridicat de risc.

1. Modalitatea de stabilire a gradului de risc al evenimentului public și competențele forțelor de ordine din cadrul Ministerului Afacerilor Interne, se stabilesc prin ordinul ministrului afacerilor interne.
2. Gradul de risc al evenimentului public este stabilit de Inspectoratul General de Carabinieri, după caz discutat în cadrul ședinței desfășurate în condițiile art. 7 alin. (3) și (4).
3. În cazul evenimentelor publice fără grad de risc și cu grad scăzut de risc, forțele de ordine ale Ministerului Afacerilor Interne vor monitoriza desfășurarea acestora prin dispozitivul curent de menținere a ordinii și securității publice.
4. În cazul evenimentelor publice cu grad mediu de risc și grad ridicat de risc, sub coordonarea operativă a Inspectoratului General de Carabinieri, se vor desfășura activitățile de asigurare și restabilire a ordinii publice de către forțele de ordine din cadrul Ministerului Afacerilor Interne.
5. În situația în care, în timpul evenimentului public, unii participanţi nu respectă obligațiile menționate la art. 12, organizatorul, în caz de necesitate, prin reprezentanții serviciilor de pază specializată, îi îndepărtează pe aceștia.

**Articolul 15.** Dispersarea participanților și restabilirea ordinii publice la evenimentele publice

1. În cazul apariției circumstanțelor prevăzute la art. 11 alin. (1) lit.r), reprezentantul autorităţii administraţiei publice locale responsabil de desfășurarea legală a evenimentului public este obligat să solicite imediat conducătorului forțelor de ordine dispersarea participanților și restabilirea ordinii publice.
2. Dacă solicitarea reprezentantului autorităţii administraţiei publice locale responsabil de desfășurarea legală a evenimentului public nu parvine imediat, iar evenimentul riscă să producă situații specifice care pot aduce prejudiciu iminent asupra ordinii şi securităţii publice, conducătorul forțelor de ordine ia decizia din oficiu privind dispersarea participanților și restabilirea ordinii publice.
3. În caz de violență fizică asupra forțelor de ordine ale Ministerului Afacerilor Interne, la locul de desfășurare a evenimentului public, conducătorul forțelor de ordine va dispune restabilirea ordinii publice.
4. Somațiile privind inițierea dispersării participanților și restabilirea ordinii publice, se va realiza în conformitate cu prevederile Legii nr.218/2012 privind modul de aplicare a forţei fizice, a mijloacelor speciale şi a armelor de foc, a procedurilor operaționale aprobate de ministru, derivate din actele normative în vigoare.

**Articolul 16.** Răspunderea juridică

Organizatorii evenimentelor publice, participanții, serviciile de pază specializate, stewarzii de securitate, precum și reprezentantul administrației publice locale responsabil de monitorizarea desfășurării legale a evenimentului public poartă răspundere, după caz, civilă, contravențională sau penală pentru încălcarea prevederilor prezentei legi.

**Capitolul IV**

**DISPOZIȚII FINALE**

**Articolul 17.** Modificarea Codului contravențional

1. Codul contravențional al Republicii Moldova nr. 218/2008 (republicat în Monitorul Oficial al Republicii Moldova, 2017, nr. 78–84, art. 100), cu modificările ulterioare, se modifică după cum urmează:
2. La articolul 67:
   1. titlul se completează cu cuvintele „sau evenimentele publice”;
   2. la alineatul (1), după cuvântul „întrunirii” se completează cu cuvintele „și evenimentului public”;
   3. la alineatul (2), după cuvântul „întrunirilor” se completează cu cuvintele „sau evenimentelor publice”;
   4. la alineatul (3), după cuvântul „întrunirii” se completează cu cuvintele „sau a evenimentului public, precum și de către participanții la acestea”;
   5. se completează cu alineatul (31), cu următorul conținut:

„(31) Neîndeplinirea de către reprezentantul administrației publice locale responsabil de monitorizarea desfășurării legale a întrunirii sau evenimentului public, a obligațiilor prevăzute de lege

se sancționează cu amendă de la 6 la 12 unităţi convenţionale.”;

* 1. la alineatul (4), după cuvântul „întrunire” se completează cu cuvintele „sau la evenimentul public”;
  2. la alineatul (4¹), după cuvântul „întrunire” se completează cu cuvintele „sau la evenimentul public”;
  3. la alineatul (5), după cuvântul „întrunirii” se completează cu cuvintele „sau a evenimentului public”.

1. La articolul 400 alin. (41), după textul ,,prevăzute la art. ” se completează cu textul ,, 67, ”.

**Articolul 18.** Dispoziții finale

(1) Prezenta lege intră în vigoare la expirarea a 6 luni de la data publicării în Monitorul Oficial al Republicii Moldova.

(2) Guvernul, în termen de 6 luni de la data publicării prezentei legi, va pune în concordanță actele sale normative cu prezenta lege.

**PREȘEDINTELE PARLAMENTULUI**

Anexă

*Model de declarare prealabilă*

Nr. ........ din ....... \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(*denumirea organizatorului*)

Către: Primăria \_\_\_\_\_\_\_\_\_\_\_\_\_\_\_\_\_\_\_\_\_\_

În temeiul art. 7 din Legea nr. \_\_\_\_\_\_\_\_\_\_\_ privind organizarea și desfășurarea evenimentelor publice, vă aducem la cunoștință la data de ..... luna ...... anul .........., între orele ....... și ........, în localitatea ....................., raionul ............................, locul (strada/traseul) ............................................................................................................

...................................................................................................................................., se va desfășura un eveniment public organizat de către noi.

La eveniment vor participa circa .............. persoane.

Traseele de acces spre locul evenimentului, precum și cele de defluire vor fi .....................................................................................................................................

Scopul evenimentului public îl constituie promovarea sportului, valorilor culturale, tradiționale, religioase, altele (*se va sublinia*).

Vă asigurăm că evenimentul public se va desfășura în mod pașnic și civilizat.

Din partea noastră sunt împuterniciți să asigure și să răspundă de măsurile privind buna organizare a evenimentului, astfel încât acesta să se desfășoare în condiții pașnice, civilizate și să nu degenereze în acte de violență:

– ............................................................ tel ...........................................

– ............................................................ tel ...........................................

*(se vor indica numele, prenumele, alte date de identificare ale persoanelor împuternicite să răspundă de organizare)*

Personalul desemnat de noi pentru a executa măsuri de ordine publică pe parcursul desfășurării evenimentului și pe trasee va purta următorul însemn distinctiv: .....................................................................................................................................

.....................................................................................................................................

În sprijinul bunei desfășurări a adunării, solicităm din partea autorităților publice locale, Inspectoratului General al Poliției/Inspectoratului General de Carabinieri următoarele măsuri:

.....................................................................................................................................

.....................................................................................................................................

.....................................................................................................................................

.....................................................................................................................................

Semnătura și ștampila organizatorului

-----------------------